b'\n_START_ARTICLE_\nBokelji\n_START_SECTION_\nPovijest\n_START_PARAGRAPH_\nBokelji su u 18. stolje\xc4\x87u imali vi\xc5\xa1e od 300 brodova i bijahu rival Dubrovniku i Veneciji. Jedan od poznatijih Bokelja bio je Matej Zmajevi\xc4\x87 ili Matija Zmajevi\xc4\x87 (1680.-1735.), admiral balti\xc4\x8dke mornarice i brodograditelj koji je ruskom caru Petru I. Velikom izgradio flotu u Voronje\xc5\xbeu. Ovaj \xc4\x8dovjek imao je velikih uspjeha u pomorskim bitkama protiv \xc5\xa0ve\xc4\x91ana, pa je iz toga razloga uz velike vojne po\xc4\x8dasti (odlikovan redom Aleksandar Nevski), sahranjen u katoli\xc4\x8dkoj crkvi u Moskvi. Petar I. Veliki \xc4\x8dini jo\xc5\xa1 jednu \xc4\x8dast, i \xc5\xa1alje svoje mla\xc4\x91e \xc4\x8dasnike u Perast u Boku na studiranje pomorskih znanosti. _NEWLINE_Od ostalih poznatih Bokelja, tu su jo\xc5\xa1 Tripun Kotoranin, kotorski zlatar, koji je radio 1476. na dvoru Ivana Groznog u Moskvi; Krsto \xc4\x8corko, koji je u 2. polovici 17. stolje\xc4\x87a  postao \xc5\xa1panjolski markiz i guverner Baleara, ina\xc4\x8de je bio pomorski kapetan; kapetan Petar \xc5\xbdelali\xc4\x87 (Zhelalich), koji je postao \xc4\x8dlan reda Malte\xc5\xa1kih vitezova, a sa svojim malenim \xc5\xa1ambekom (tipom broda berberskih gusara), kojim je 19. rujna 1760. potukao turski brod naoru\xc5\xbean sa 82 topa; Antun Lukovi\xc4\x87, glavni in\xc5\xbeenjer na projektu gradnje Sueskog kanala (1859.-1869.); Ivan Visin (1806. - 1868.), pomorski kapetan i istra\xc5\xbeiva\xc4\x8d koji je iz Antwerpena 1852. krenuo na put oko svijeta na brodu "Splendido".\n_START_SECTION_\nIme\n_START_PARAGRAPH_\nIme se izvodi od rije\xc4\x8di Boka Kotorska (u starijih hrv.autora zabilje\xc5\xbeena i kao: Buka od Kotora, gen. Buci), u doslovnom prijevodu, "Kotorsko \xc5\xbedrilo".\n_START_SECTION_\nKultura i povijest\n_START_PARAGRAPH_\nPoslije nestanka Zapadnog rimskog carstva i dolaska Hrvata na ove prostore, podru\xc4\x8dje oko grada Kotora pripada Bizantskom carstvu. Sjeverni dio Boke do Perasta je dio malene kne\xc5\xbeevine Travunje i Konavala, a po\xc4\x8desto dio Huma. Ju\xc5\xbeno od Kotorske enklave po\xc4\x8dinje Duklja. _NEWLINE_Kotor ve\xc4\x87i dio svoje povijesti dijeli sudbinu ostalih gradova Bizantske Dalmacije (Dubrovnik, Split, Trogir, Zadar) koji su nastali u velikim tvr\xc4\x91avama ili na oto\xc4\x8di\xc4\x87ima ispred kopna i kvarnerskih otoka (Cresa, Krka, Paga, Raba i Malog Lo\xc5\xa1inja), te skupa s njima dolazi pod upravu Kraljevine Hrvatske. Nakon hrvatsko-ugarske unije, neko vrijeme je pod Dukljom, a poslije i pod Srbijom za vrijeme Nemanji\xc4\x87a._NEWLINE_Tokom 12. stolje\xc4\x87a se doga\xc4\x91a ekonomski razvitak. Kotor postaje pomorsko trgova\xc4\x8dko sredi\xc5\xa1te, a crkva Svetog Tripuna podignuta je 1166. uz pomo\xc4\x87 pomorskih trgovaca. Kotor postaje poznat po brodogra\xc4\x91evnoj industriji._NEWLINE_Godine 1371. Kotor za vrijeme kralja Ljudevita Velikog koji tjera Veneciju sa isto\xc4\x8dne obale Jadrana, Kotor se vra\xc4\x87a Hrvatskoj. Nakon smrti Ljudevita Velikog, hrvatsko-ugarski vazal, ban Bosne Stjepan Tvrtko I. Kotromani\xc4\x87 ovlada sjevernim dijelom Boke i utemeljuje se Herceg Novi, na zapadnoj strani zaljeva. Godine 1391. ovaj umire a Kotor postaje nezavisni grad-dr\xc5\xbeava, \xc5\xa1to traje sve do 1420._NEWLINE_Dolaskom Turaka, sjeverni dio Boke pripast \xc4\x87e Turcima, pa se ona stavlja pod za\xc5\xa1titu Mle\xc4\x8di\xc4\x87a i ostaje pod istom do 1797. g. Kroz to vrijeme Bokelji postaju vje\xc5\xa1ti pomorci brodograditelji, a razvija se i knji\xc5\xbeevnost. Mornarica Bokelja postaje me\xc4\x91u najja\xc4\x8dima na Mediteranu._NEWLINE_Nakon prestanka mleta\xc4\x8dke vlasti, Boka postaje dio Ilirskih provincija, pa austrijske Dalmacije. Skupa s ostatkom Trojedine kraljevine 1918. ulazi u Dr\xc5\xbeavu Slovenaca, Hrvata i Srba, a kasnije i Kraljevinu Jugoslaviju. Za vrijeme te tvorevine nastupaju lo\xc5\xa1i dani za Hrvate u Boki, a doga\xc4\x91a se naseljavanje okolnog pravoslavnog pu\xc4\x8danstva s lokalnih brda. 1910. su Hrvati imali (no tanku, ne\xc5\xa1to malo iznad pola) ve\xc4\x87inu u primorskom dijelu Boke. Doseljavanja su promijenila tu sliku._NEWLINE_Danas Hrvati Boke imaju u Crnoj Gori stranku Hrvatsku gra\xc4\x91ansku inicijativu, a postoji i udruga Hrvatska Bratov\xc5\xa1tina Bokeljska Mornarica 809, koja ima ispostave u Zagrebu i Dubrovniku, a za\xc5\xa1titnik joj je Sveti Tripun, koji se ve\xc4\x87 12 stolje\xc4\x87a slavi 3. velja\xc4\x8de.'